Eyvind Vesselbo (V), 2003-05-15:
Jeg vil gerne starte med at takke Socialdemokratiets ordfører, fru Pernille Blach Hansen, for sammen med de andre socialdemokrater at have rejst denne her forespørgsel.
Ligesom i mandags, hvor vi havde naturen på dagsordenen, hvor vi fik en glimrende lejlighed til at præsentere regeringens og Venstres politik på det her område, kan vi nu også i dag få en glimrende lejlighed til at præsentere regeringens og Venstres syn på grøn markedsøkonomi.
Man må sige: Vi behøver jo egentlig ingen spindoktorer til at lægge det til rette, så regeringen og Venstre kan komme til at præsentere sin politik, så tak for det.
Grøn markedsøkonomi betyder jo mere miljø for pengene, og det betyder en miljøpolitisk kursændring.
I Venstre støtter vi regeringens mål i den retning, nemlig at markedet i langt højere grad bør anvendes i miljøpolitikken for at nå de miljømæssige målsætninger.
Ved grøn markedsøkonomi forstås derved anvendelsen af markedet til at løse miljøopgaver.
Det frie initiativ skal være udgangspunktet.
Det offentlige skal fastlægge rammerne for miljøindsatsen, så markedet selv kan finde løsningerne, både de miljømæssige og de økonomiske.
Det er ansvarligheden over for befolkningen og virksomhederne, der skal drive værket.
Det er prisen, som så vidt muligt skal afspejle samfundsmæssige omkostninger, herunder miljøeffekterne.
Og hvad er der egentlig galt i det?
Hvad er der galt i, at man sætter pris på miljøet, og hvad er der galt i det private initiativ?
Der er fem centrale miljøudfordringer i »Grøn markedsøkonomi - mere miljø for pengene«, den publikation som regeringen har udgivet.
Det er: klimaændring, vandmiljø, affald, kemiske stoffer og produkter samt natur og skov.
På klimaområdet er Danmarks forpligtet til at leve op
til Kyotoprotokollen og dens interne byrdefordeling i EU.
De vigtigste virkemidler vil fremover være fleksible mekanismer og EU's kvotedirektiv.
Hovedsigtet for Venstre er, at reduktionen af drivhusgasser skal gennemføres på den mest omkostningseffektive måde, altså igen mest miljø for pengene.
Når det drejer sig om grundvand, drikkevand,
er det vigtigt at skabe incitamenter til omkostningseffektivitet og til mere konkurrence på vandforsynings- og spildevandsområdet.
Samtidig er det vigtigt, at forureningen på vandmiljøområdet forebygges, og at de miljøskadelige effekter af tidligere tiders forurening skal reduceres så effektivt og økonomisk som muligt: mest miljø for pengene.
På affaldsområdet skal der konkurrence.
På nuværende tidspunkt er der for lidt konkurrence og for meget bureaukrati.
I Venstre ønsker vi en mere omkostningsbevidst affaldssektor med høj miljøprofil.
Vi skal have gennemskuelighed i gebyrer, og vi skal have udlicitering og produktansvar: mest miljø for pengene.
På naturområdet er vi godt i gang med de aftaler, der allerede er indgået.
Vi skal fortsætte effektiviseringen gennem økonomiske partnerskaber, lokal medindflydelse.
Og der skal sikres balance mellem befolkningens ønsker og vilkår for jordejere og erhverv.
Venstre støtter hovedprincipperne i »Grøn markedsøkonomi«, som bl.a. er følgende: Målene skal nås, så omkostningseffektivt som muligt.
Der skal ske en sammentænkende indsats på tværs af sektorer, på tværs af virkemidler.
Samfundssektorernes økonomiske vækst skal samlet ske uden en tilsvarende vækst i miljøbelastningen.
Der skal være de rette rammer for incitamenter til, at markedet af egen kraft bidrager til at løse miljøproblemerne.
Miljøet skal anvendes som konkurrenceparameter for virksomhederne.
Forureneren betaler-princippet er centralt.
Der er behov for veldokumenterede analyser af mål og midler, samfundsmæssige fordele og ulemper, og den internationale indsats i relation til grøn markedsøkonomi skal styrkes.
Et af de væsentligste elementer i grøn markedsøkonomi er nødvendigheden af at basere miljøindsatsen på samfundsmæssige analyser, hvor der foretages en afvejning af fordele og ulemper ved forskellige virkemidler og mellem forskellige indsatsområder.
Det er derfor meget væsentligt, at vi har fået oprettet Institut for Miljøvurdering, som skal levere miljøøkonomiske analyser, ud fra hvilke vi som politikere kan prioritere miljøindsatsen.
Det er slut nu, for fremover skal hovedspørgsmålet ikke være, hvor mange penge vi har afsat, men derimod: Hvad får vi for de penge, vi har afsat og bevilget?
Svaret skal altid være: Vi har fået mest miljø for pengene.
Venstre støtter derfor kraftigt regeringens målsætning
på dette område.
Jeg skal på vegne af Venstre, Dansk Folkeparti, Det Konservative Folkeparti og Kristeligt Folkeparti fremsætte følgende: Forslag til vedtagelse
»Folketinget noterer, at regeringen har fremlagt rapporten »Grøn markedsøkonomi - mere miljø for pengene.«
Man har i den forbindelse med tilfredshed noteret sig, at et hovedsigte med rapporten er at igangsætte et serviceeftersyn på en række forsyningsområder med henblik på at vurdere, om opgaverne løses på den økonomisk mest fordelagtige måde - med respekt for de gældende miljømæssige målsætninger.
Folketinget imødeser på den baggrund med interesse en drøftelse af resultaterne af de nævnte eftersyn, når disse løbende foreligger.«